b"\n_START_ARTICLE_\nMalp\xc3\xa0s\n_START_SECTION_\nHist\xc3\xb2ria\n_START_PARAGRAPH_\nEn el cens del 1381 consten a Malp\xc3\xa0s 6 focs (una trentena de persones), en el Fogatge del 1553 hi consten 14 focs (unes 70 persones), i el 1787 hi apareixen 71 habitants._NEWLINE_El castell de la poblaci\xc3\xb3 \xc3\xa9s esmentat el 1773; form\xc3\xa0 part del domini dels barons, i despr\xc3\xa9s comtes, d'Erill, i el monestir de Lavaix hi tenia propietats. Actualment no en queda cap rastre._NEWLINE_Pascual Madoz inclou Malpas en el seu Diccionario geogr\xc3\xa1fico... del 1845. Segons aquest diccionari, Malp\xc3\xa0s est\xc3\xa0 situat en part en un coster i en part en pla, ventilat de tots els vents, amb clima propens a les pulmonies, produ\xc3\xafdes pels aires freds i humits. Tenia 12 cases, una escola de primeres lletres concorreguda per 20 o 25 nens, i esgl\xc3\xa9sia parroquial. El cementiri era fora del poble, i a 8 minuts de les cases hi havia una font abundant per a consum dels habitants de Malp\xc3\xa0s. A 8 minuts del poble hi havia l'Hostalet de Pedro._NEWLINE_El terreny \xc3\xa9s muntany\xc3\xb3s, aspre, trencat i de mala qualitat, llevat dels camps a les fondalades, on la qualitat \xc3\xa9s mitjana. Les aig\xc3\xbces del barranc d'Erillcastell es recollien en s\xc3\xa9quies, amb qu\xc3\xa8 regaven 5 jornals de prats. S'hi produ\xc3\xafa blat, s\xc3\xa8gol, patates, alguns llegums i pastures, i s'hi criaven ovelles, cabres i vaques. S'hi ca\xc3\xa7aven llops. Tenia, de poblaci\xc3\xb3, 9 ve\xc3\xafns (caps de fam\xc3\xadlia) i 53 \xc3\xa0nimes (habitants)._NEWLINE_El 1970 tenia 116 habitants, que quedaven redu\xc3\xafts a 55 el 1981. El 2006 mantenia pr\xc3\xa0cticament els mateixos: 56.\n_START_SECTION_\nActivitat econ\xc3\xb2mica\n_START_PARAGRAPH_\nL'economia actual \xc3\xa9s ramadera, per\xc3\xb2 a mitjans del segle XX, Malp\xc3\xa0s era famosa per les seves mines, situades no gaire lluny, al nord-est del poble.\n_START_SECTION_\nFestes i tradicions\n_START_PARAGRAPH_\nMalp\xc3\xa0s \xc3\xa9s l'\xc3\xbanica poblaci\xc3\xb3 ribagor\xc3\xa7ana que conserva el Ball de bastons, que tradicionalment es feia el dia sant Pere."